Il-Papa Franġisku fid-diskors tiegħu lill-Korp Diplomatiku t-Tnejn li għadda qal li l-agħar pandemija mhix dik tal-Covid iżda dik tal-egoiżmu. F'dan id-diskors, li normalment isir fil-bidu tas-sena u kellu jkunu pospost minħabba li l-Papa kien qed ibati minn attakki tax-xatka, il-Papa jattribwixxi għall-egoiżmu wkoll il-kultura tal-iskart magħrufa bħala throw away culture. Din hija kultura li permezz tagħha, il-bnedmin jitqiesu biss bħala funzjonarji tal-ekonomiji u jekk ma għandhomx irwol fir-rota ekonomika jistgħu jintremew. Fr Joe Borg meta kien intervistat dwar dan id-diskors fuq What's On Newsbook fuq 103 qal li minħabba l-egoiżmu stutturat u istituzzjonalizzat qegħdin f'sitwazzjoni fejn ftit mijiet ta' biljunarji għandhom aktar ġid milli għandhom 60% tan-nies tad-dinja. "Din hija oxxenità," qal. "Dan huwa dnub – li jitqabbel ma' dawk id-dnubiet li konna niddeskrivuhom bħala dnubiet li jgħajtu ħaqq u vendetta quddiem Alla." Investiment fil-kultura ta' kontra l-ħajja Fid-diskors tiegħu, il-Papa qal li "Jekk lill-aktar dgħajfin fostna nċaħħdulhom id-dritt għall-ħajja, kif nistgħu effettivament niggarantixxu r-rispett lejn kull tip ta' dritt ieħor?" Fr Joe Borg qal li xi pajjiżi flok jinvestu kemm jifilħu fil-fejqan u fil-kura paljattiva, jiġifieri biex tittaffa t-tbatija, il-gvernijiet qed jinvestu fis-suwiċidju "… għax dik hija fil-fatt l-ewtanażja." Din, qal Fr Borg hija eżempju wieħed tal-attitudni prevalenti, jiġifieri dik li wieħed jarmi dak li jqis li huwa mingħajr valur – u din tissarraf ukoll fejn jidħol il-bniedem. Fr Borg semma l-esperjenza ta' missjunarju li stqarr miegħu li fil-Brażil mijiet anke mijiet ta' eluf ta' foqra jgħixu f'kundizzjonijiet agħar minn dawk li kienu jgħixu fihom l-ilsiera. "Fl-imgħoddi l-ilsiera kellhom valur. Huma kienu meqjusa bħala parti mill-ġid tas-sid. Saħansitra, meta kienu jipprotestaw, kienu jagħmlu suwiċidju tal-massa għax b'hekk kienu jfaqqru lis-sid," spjega dan il-missjunarju lil Fr Borg. "Iżda llum, hemm ħafna fqar fil-Brażil li kieku kellhom jisparixxu għada, l-ekonomija ma jimpurtahiex minnhom, ma tħosshiex," issokta Fr Borg, viżibbilment imberren. Għalhekk, qal Fr Borg, il-Papa Franġisku tant jisħaq fuq din il-kriżi politika u antropoloġika "Dik il-politika li mhux qiegħda għas-servizz tal-bniedem mit-twelid sal-mewt, ta' min huwa l-aktar vulnerabbli, dik tkun politika li tkun qiegħda għas-servizz ta' min hu b'saħħtu," sostna Fr Borg. "Ekonomija għas-servizz tan-nies tal-flus" Fr Borg qal li s-soċjetà qed timxi fuq il-prinċipju ta' sfruttament, inkluż f'oqsma bħalma huma l-ambjent. Huwa qal li dan l-isfruttament huwa għall-benefiċċju tal-ftit għall-ispejjeż tal-ħafna. "Anke f'pajjiżna," wissa Fr Borg. "In-nies tal-flus, li jaqilgħu miljuni kbar, biex jaqilgħu aktar miljuni… fis-snin li għaddew serqulna l-ambjent, serqulna l-arja, serqulna l-veduti. Dawn ħallelin. Big Business huwa magħmul diversi drabi minn ħallelin… fid-dinja kollha meta tara li l-ammont żgħir ta' biljunarji, xi elf u xi ħaġa, għandhom flus daqs 60% tad-dinja, din hi oxxenità. Dan hu dnub li jgħajjat ħaqq u vendetta quddiem Alla," sostna Fr Borg. Vuċi politika qawwija Huwa għalhekk li l-vuċi tal-Knisja hija importanti, sostna Fr Joe Borg. Huwa qal li din il-vuċi trid tibqa' qawwija fuq il-livelli ekonomiċi, soċjali u politiċi. "Id-diskors tal-Papa huwa wieħed eminentement politiku għax huwa diskors eminentement evanġeliku," sostna Fr Joe Borg. Huwa qal li l-Evanġelju jimpurtah mill-bniedem u l-kundizzjonijiet tiegħu fid-dinja għax huwa b'hekk li jibni daru fis-saltna ta' dejjem. "Il-Knisja ma temminx fl-aljenazzjoni. Il-Knisja temmen li rridu nidħlu fil-qalba tar-realtà, kif għamel Alla meta sar bniedem permezz ta' Ġesu Kristu," ikkonkluda Fr Joe Borg.